**Verstaan Administratiewe Boetes**

**Administratiewe boetes**

Wat is nuut?

**Tshwane, 10 Januarie 2023 - Het jy 'n kennisgewing van administratiewe boete op persoonlike inkomstebelasting ontvang?**

Ons ondervind tans hoë volumes oproepe. Maak asseblief van ons digitale kanale of eFiling gebruik om die wagtyd vir 'n kontaksentrumagent te vermy.

Indien jy 'n kennisgewing vir boete op persoonlike inkomstebelasting ontvang het, is dit uitgereik as gevolg van die laat-indiening of geen indiening van een of meer inkomstebelastingopgawes.

Om dit reg te stel, dien asseblief jou uitstaande opgawes so gou as moontlik in. Versuim om dit te doen sal lei tot 'n herhaalde maandelikse heffing van administratiewe boete totdat jy nakomend is. Vir meer inligting, verwys na die inligting op hierdie webblad of teken in op jou eFiling-profiel om jou verpersoonlikde administratiewe boetekennisgewing te besigtig. Jy kan jou uitstaande opgawes deur eFiling, die SARS MobiApp of by 'n tak indien (onthou om eers 'n afspraak te maak).

**17 November 2022 - Kennisgewing**

SARS is daarvan bewus dat sommige belastingpligtiges foutiewelik briewe/SMS'e oor administratiewe boetes ontvang het. Ons ondersoek die kwessie en sal so gou as moontlik met die geaffekteerde belastingpligtiges kommunikeer. Ons vra om verskoning vir die ongerief wat veroorsaak is.

**Tshwane, 10 November 2022 - Administratiewe boetes vir laat-indiening van belastingopgawes**

Met intreding 1 Desember 2022\*, sal administratiewe boetes, ten opsigte van laat indiening van belastingopgawes, gehef word wanneer een of meer belastingopgawe(s) ten opsigte van die belastingjare van 2007 tot 2020 uitstaande is. Voor hierdie verandering, was belastingpligtiges slegs vir administratiewe boetes vir laat indiening aanspreeklik gehou indien hulle twee of meer belastingopgawes vir hierdie belastingjare uitstaande gehad het.

\*Kennisgewing 1531 in Staatskoerant, gepubliseer in Staatskoerant no. 45540 op 26 November 2021

Wat is 'n administratiewe boete?

'n Administratiewe boete is 'n boete wat ingevolge artikel 210 van die Wet op Belastingadministrasie gehef word. Die TAA bepaal die verskillende soorte nienakoming wat aan vastebedrag administratiewe boetes onderhewig is.

**Gevalle van nienakoming wat aan 'n vastebedragboete onderhewig is:**

**Individue (persoonlike inkomstebelasting) -**

Vanaf 1 Desember 2022, indien 'n natuurlike persoon versuim om 'n inkomstebelastingopgawe in te dien vir jare van aanslag vanaf 2007 en verder, as sodanige persoon een of meer inkomstebelastingopgawe(s) uitstaande het.

**Maatskappye (maatskappye inkomstebelasting) -**

Boetes sal gehef word waar die maatskappy versuim om 'n inkomstebelastingopgawe in te dien, soos en wanneer vereis deur die Wet op Inkomstebelasting, vir jare van aanslag wat eindig tydens die 2009 en daaropvolgende kalenderjare, waar SARS 'n finale aanmaning, wat vereis na die publieke kennisgewing, aan sodanige maatskappy uitgereik het en die uitstaande inkomstebelastingopgawe vereis het, en die maatskappy versuim om sodanige opgawe, binne 21 werksdae vanaf die datum van finale aanmaning, in te dien.

**Top wenk:** Jy word aangeraai om die uitstaande opgawe in te dien, ongeag of jy met die administratiewe boete saamstem of nie, om verdere administratiewe boetes te vermy. Die boete sal herhaaldelik gehef word vir elke maand wat die opgawe(s) uitstaande is vir 'n maksimum van 35 maande.

Die administratiewe nienakomingsboete vir die versuim om 'n opgawe in te dien, bestaan uit vastebedragboetes gebaseer op 'n belastingpligtige se belasbare inkomste en kan wissel van R250 tot R16 000 per maand vir elke maand wat die nienakoming voortsleep.

Administratiewe boetes word gehef vir elke maand wat die belastingpligtige nienakomend is, tot en met 'n maksimum van 35 maande. Elke boete wat gehef word sal 'n unieke transaksienommer hê.

Let wel: Die boeterekeningstaat (APSA) sal nie meer saam met die boete-aanslagkennisgewing gestuur word nie. Die belastingpligtige kan 'n APSA versoek:

* Deur [eFiling vir geregistreerde eFilers](http://www.sarsefiling.co.za/)
* Deur die SARS-kontaksentrum te skakel by 0800 00 7277
* By 'n SARS-tak (onthou om eers 'n afspraak te maak).

Wat as ek nie met die boete saamstem nie?

'n Versoek om kwytskelding (RFR) kan ingedien word wanneer 'n belastingpligtige enige boete, wat as gevolg van nienakoming gehef is, disputeer. Die belastingpligtige moet redes vir die nienakoming verskaf, voordat die versoek oorweeg sal word. Indien 'n versoek om kwytskelding nie toegestaan word nie, of indien slegs 'n gedeelte selektief toegestaan word, kan jy steeds teen SARS se besluit beswaar maak en selfs teen die besluit appelleer indien jy nie met die uitkoms van die beswaarproses saamstem nie. Verwys asseblief na die ‘Objections and Appeals’-blad vir meer inligting oor hoe om sodanige dispuut, ten opsigte van 'n administratiewe boete, in te dien. Neem asseblief kennis dat jy nie van die beswaarproses gebruik kan maak voordat die RFR ingedien en oorweeg is nie. Met die hantering van die RFR/beswaar/appèl, kan SARS die boete, of 'n gedeelte daarvan, kwytskel.

Hoe kan ek 'n RFR (versoek om kwytskelding) versoek?

'n Versoek om kwytskeldingvorm kan versoek word:

* Deur eFiling vir geregistreerde eFilers; of
* By 'n SARS-tak (onthou om eers 'n afspraak te maak).

Hoe kan ek 'n RFR (versoek om kwytskelding) indien?

'n Versoek om kwytskelding kan ingedien word:

* Deur eFiling vir geregistreerde eFilers; of
* By 'n SARS-tak (onthou om eers 'n afspraak te maak).

Hoe kan ek my administratiewe boete betaal?

Jy kan jou administratiewe boete deur een van die beskikbare betalingskanale betaal. Neem asseblief kennis:

* Indien jy nie 'n volledige 'eenmalige' betaling kan maak om jou administratiewe boeteskuld af te betaal nie, kan jy 'n uitstellingsreëling met SARS tref.

Wat sal gebeur as ek nie my administratiewe boete betaal nie?

Indien die administratiewe boete nie betaal word nie, sal SARS 'n agent aanstel (soos jou werkgewer) om die geld namens SARS in te vorder. Klik hier om meer te wete te kom.